KOMMISSIONENS FORORDNING (EF) Nr. 1924/95 af 3. august 1995 om overgangsforanstaltninger for anvendelsen af toldkontingentordningen for import af bananer som følge af Østrigs, Finlands og Sveriges tiltrædelse

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Østrigs, Finlands og Sveriges tiltrædelse, særlig artikel 149, stk. 1, og

ud fra følgende betragtninger:

Ved Kommissionens forordning (EØF) nr. 1442/93 (1), senest ændret ved forordning (EF) nr. 1164/95 (2), fastsættes der gennemførelsesbestemmelser for EF's importordning for bananer, som blev indført ved Rådets forordning (EØF) nr. 404/93 af 13. februar 1993 om den fælles markedsordning for bananer (3), senest ændret ved forordning (EF) nr. 3290/94 (4);

for at lette overgangen fra den ordning, der var gældende i de nye medlemsstater før deres tiltrædelse, til den, der følger af anvendelsen af den fælles markedsordning for bananer, vedtog Kommissionen overgangsforanstaltninger for de tre første kvartaler af 1995; disse foranstaltninger begrundedes både i administrative og praktiske årsager; for det første viste det sig at være umuligt i tide at få klassificeret de erhvervsdrivende i de nye medlemsstater og fastsætte de mængder, som de har afsat i referenceperioden 1991 til 1993 i henhold til de gældende bestemmelser, herunder artikel 3 og 5 i forordning (EØF) nr. 1442/93; for det andet var det ved udgangen af 1994, indtil det sker den nødvendige tilpasning af toldkontingentet for at tage hensyn til efterspørgslen i et EF udvidet til 15 medlemsstater, umuligt at fastsætte importrettighederne for de erhvervsdrivende i Østrig, Finland og Sverige for 1995 i henhold til samme forordnings artikel 6 uden samtidig midlertidigt at reducere importrettighederne for de erhvervsdrivende i de øvrige medlemsstater for det samme år;

i henhold til de overgangsforanstaltninger, der er fastsat for de tre første kvartaler henholdsvis ved Kommissionens forordning (EF) nr. 3303/94 (5), (EF) nr. 479/95 (6) og (EF) nr. 1219/95 (7), har de erhvervsdrivende i Østrig, Finland og Sverige, der har importeret bananer i perioden 1991 til 1993, fået tilladelse til at importere en bestemt mængde bananer i forhold til deres gennemsnitlige import i samme periode; i den forbindelse er der for første kvartal udnyttet og for andet og tredje kvartal udstedt importbevillinger for en samlet mængde på 258 671 tons;

Rådet har endnu ikke truffet nogen afgørelse om at forhøje toldkontingentet på grundlag af Kommissionens forslag;

for at dække EF's forsyningsbehov i fjerde kvartal, for at undgå alvorlige markedsforstyrrelser, især kraftige prisstigninger som følge af et utilstrækkeligt udbud, og for at undgå at afbryde de normale importmønstre, ser Kommissionen sig nødsaget til at træffe nye overgangsforanstaltninger; for at nå disse mål bør der for 1995 fastsættes en tillægsmængde på 353 000 tons til det nuværende toldkontingent på 2 200 000 tons, dvs. den forhøjelse, som Rådet har fået foreslået, beregnet på grundlag af den gennemsnitlige nettoimport af bananer i de nye medlemsstater i perioden 1991 til 1993;

tilpasningen af toldkontingentet resulterer principielt i, at der for hele 1995 på dette nye grundlag fastsættes importrettigheder for de erhvervsdrivende i EF i dets sammensætning pr. 31. december 1994 og referencemængder for de erhvervsdrivende i de nye medlemsstater i henhold til artikel 18 og 19 i forordning (EØF) nr. 404/93 og artikel 3 og 5 i forordning (EØF) nr. 1442/93; foranstaltningen resulterer principielt også i, at der udstedes importlicenser for sidste kvartal af 1995 for den disponible restmængde af toldkontingentet, som er forhøjet med tillægsmængden, for alle de forskellige kategorier af erhvervsdrivende;

anvendelsen af ovennævnte mekanismer vil dog være forbundet med betydelige vanskeligheder i de nye medlemsstater for det første på grund af den meget høje udnyttelse af det årlige toldkontingent, for det andet på grund af den oprindelse, som de bananer, der afsættes og forbruges i Østrig, Finland og Sverige, har og endelig på grund af afsætningsstrukturerne for bananer i de nye medlemsstater;

for de tre første kvartaler af 1995 er der således udstedt importlicenser og -bevillinger i hele EF for over 90 % af det årlige kontingent; bevillingerne i de nye medlemsstater har måttet afskrives på det gældende kontingent på 2 200 000 tons; hidtil har de nye medlemsstater udelukkende importeret »tredjelandsbananer«, og de erhvervsdrivende har ikke afsat bananer produceret i EF eller med oprindelse i AVS-landene; følgelig er importbevillingerne for de tre første kvartaler blevet tildelt erhvervsdrivende i kategori A; den disponible restmængde af toldkontingentet er, selv om det forhøjes med ovennævnte tillægsmængde, ikke stor nok til, at der for fjerde kvartal kan foretages en fordeling mellem de forskellige kategorier af erhvervsdrivende i henhold til artikel 19 i forordning (EØF) nr. 404/93 under hensyntagen til de importbevillinger, som allerede er blevet tildelt i Østrig, Finland og Sverige siden begyndelsen af 1995; endvidere er det heller ikke muligt at efterkomme EF's forsyningsbehov;

under hensyntagen til ovennævnte forhold og for at undgå alvorlige forstyrrelser af hele det indre marked i fjerde kvartal bør der indføres overgangsforanstaltninger, således at tillægsmængden på 353 000 tons kommer til at gælde for hele 1995 til dækning af de nye medlemsstaters efterspørgsel, og samtidig med at de eksisterende afsætningsstrukturer og -kæder respekteres, at der tildeles rettigheder til den disponible restmængde af denne tillægsmængde for fjerde kvartal til de erhvervsdrivende, som er etableret i hele EF, og som er referenceperioden 1991 til 1993 har afsat bananer i Østrig, Finland og Sverige; adgangen til denne tildeling bør bestemmes på grundlag af de gennemsnitligt afsatte mængder som nævnt i artikel 19, stk. 2, i forordning (EØF) nr. 404/93 og ud fra de kriterier, som er fastsat i artikel 3 og 5 i forordning (EØF) nr. 1442/93;

en del af den disponible restmængde af tillægsmængden bør, så det står i rimeligt forhold til markedssituationen og efterspørgsel, tildeles erhvervsdrivende i kategori C i de nye medlemsstater, som opfylder de betingelser, som er fastsat i EF-bestemmelserne;

der bør fastsættes supplerende bestemmelser, som er nødvendige for forvaltningen af denne forordnings foranstaltninger, i tråd med de bestemmelser, som allerede er fastsat for anvendelsen af toldkontingentordningen, og indgivelsen af ansøgninger om og udstedelsen af importlicenser bør falde ind under forordning (EØF) nr. 1442/93 og Kommissionens forordning (EØF) nr. 478/95 af 1. marts 1995 om supplerende bestemmelser for anvendelsen af Rådets forordning (EØF) nr. 404/93, for så vidt angår ordningen vedrørende toldkontingentet for indførsel af bananer til Fællesskabet og om ændring af forordning (EØF) nr. 1442/93 (8), senest ændret ved forordning (EF) nr. 702/95 (9);

disse overgangsforanstaltninger fastsættes uden at foregribe de beslutninger, som Rådet kan træffe inden udgangen af 1995 på grundlag af forslag fra Kommissionen, og de eventuelle bestemmelser, som er nødvendige for gennemførelsen af dem;

Forvaltningskomitéen for Bananer har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

Der fastsættes en tillægsmængde på 353 000 tons nettovægt til det toldkontingent, som er nævnt i artikel 18 i forordning (EØF) nr. 404/93, for import til Østrig, Finland og Sverige af bananer med oprindelse i tredjelande og ikke-traditionelle AVS-bananer for 1995.

De mængder, for hvilke der for første kvartal er udnyttet og for hvilke de østrigske, finske og svenske myndigheder for andet og tredje kvartal har udstedt importbevillinger i henhold til forordning (EF) nr. 3304/94, (EF) nr. 479/95 og (EF) nr. 1219/95, afskrives på den samlede mængde, som er fastsat i stk. 1.

Artikel 2

For fjerde kvartal af 1995 udstedes der importlicenser med henblik på overgang til fri omsætning i Østrig, Finland og Sverige af bananer med oprindelse i tredjelande og ikke-traditionelle AVS-bananer:

a) for 91 500 tons af medlemsstaternes myndigheder til de erhvervsdrivende, som har afsat ovennævnte bananer i Østrig, Finland og Sverige i referenceperioden 1991, 1992 og 1993, og som er registreret i henhold til artikel 3 i forordning (EF) nr. 479/95

b) for 2 500 tons til de nye erhvervsdrivende i Østrig, Finland og/eller Sverige, som der opfylder betingelserne i artikel 3, stk. 5, i forordning (EØF) nr. 1442/93, og som er blevet registreret i henhold til artikel 4 i nærværende forordning.

Artikel 3

1. I henhold til artikel 2, litra a), kan hver enkelt erhvervsdrivende for fjerde kvartal af 1995 ansøge om en eller flere importlicenser for en samlet mængde, der fastsættes ud fra den årlige gennemsnitsafsætning af bananer, jf. artikel 3, stk. 1, i forordning (EØF) nr. 1442/93, i de nye medlemsstater i perioden 1991 til 1993, multipliceret med de vejningskoefficienter, som er fastsat i samme forordnings artikel 5, stk. 2, efter eventuel multiplikation med den reduktionskoefficient, som Kommissionen har fastsat i henhold til stk. 3.

2. Myndighederne meddeler senest den 9. august 1995 Kommissionen de samlede vægtede mængder fastsat i henhold til stk. 1 (samt den samlede mængde afsatte bananer for hver aktivitet for de erhvervsdrivende, som er registreret hos dem).

3. Hvis de samlede mængder, der er fastsat for de pågældende erhvervsdrivende i henhold til stk. 1, overstiger 91 500 tons, fastsætter Kommissionen en ensartet reduktionskoefficient, som hver enkelt erhvervsdrivendes fastsatte mængde skal multipliceres med.

4. Myndighederne meddeler senest den 30. august 1995 hver enkelt erhvervsdrivende den samlede mængde, for hvilken der kan indgives en eller flere ansøgninger om importlicens i henhold til artikel 2, litra a).

Artikel 4

1. Med henblik på anvendelsen af artikel 2, litra b):

a) registrerer de østrigske, finske og svenske myndigheder efter anmodning de erhvervsdrivende i kategori C, som opfylder betingelserne i artikel 3, stk. 5, i forordning (EØF) nr. 1442/93 i ovennævnte medlemsstater; registreringsansøgningerne indgives senest den 9. august 1995 ledsaget af en ansøgning om tildeling i henhold til samme forordnings artikel 4, stk. 4

b) meddeler de østrigske, finske og svenske myndigheder senet den 18. august 1995 Kommissionen den samlede mængde, som der er ansøgt om at få tildelt, samt en liste over de erhvervsdrivende, der har indgivet registreringsansøgning.

2. Hvis ansøgningerne om tildelinger overstiger den mængde, som er fastsat i artikel 2, litra b), reduceres hver ansøgning med en procentdel fastsat af Kommissionen.

3. Myndighederne underretter senest den 30. august 1995 de erhvervsdrivende om, hvilke mængder de har fået tildelt.

Artikel 5

Bestemmelserne i forordning (EØF) nr. 1442/93 og (EF) nr. 478/95 om indgivelse af ansøgninger og udstedelse af licenser inden for toldkontingentet samt deres gyldighedsperiode gælder i forbindelse med denne forordning.

I rubrik 20 på licensansøgninger og licenser anføres: »gyldig til overgang til fri omsætning i Østrig, Finland eller Sverige - forordning (EF) nr. 1924/95«.

Artikel 6

Ved fastsættelsen af referencemængder for enhver periode, der indbefatter 1995, fastsættes rettighederne for alle erhvervsdrivende, der har forsynet de nye medlemsstater, for hele 1995 i henhold til artikel 3 og 5 i forordning (EØF) nr. 1442/93.

Artikel 7

Denne forordning foregriber ikke foranstaltninger, som eventuelt må træffes til gennemførelse af en rådsbeslutning om forhøjelse af toldkontingentet for 1995.

Artikel 8

Denne forordning træder i kraft på dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. august 1995.

På Kommissionens vegne

Hans VAN DEN BROEK

Medlem af Kommissionen

(1) EFT nr. L 142 af 12. 6. 1993, s. 6.

(2) EFT nr. L 117 af 24. 5. 1995, s. 14.

(3) EFT nr. L 47 af 25. 2. 1993, s. 1.

(4) EFT nr. L 349 af 31. 12. 1994, s. 105.

(5) EFT nr. L 341 af 30. 12. 1994, s. 46.

(6) EFT nr. L 49 af 4. 3. 1995, s. 18.

(7) EFT nr. L 120 af 31. 5. 1995, s. 20.

(8) EFT nr. L 49 af 4. 3. 1995, s. 13.

(9) EFT nr. L 71 af 31. 3. 1995, s. 84.